RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelse af Europa-Parlamentets og Rådets afgørelse nr. 1297/2008/EF af 16. december 2008 om et program for modernisering af den europæiske erhvervs- og handelsstatistik (Meets)

1. INDLEDNING

I henhold til artikel 6 i Europa-Parlamentets og Rådets afgørelse nr. 1297/2008/EF af 16. december 2008 om et program for modernisering af den europæiske erhvervs- og handelsstatistik (Meets), i det følgende benævnt Meets-afgørelsen, skal Kommissionen "senest den 31. december 2010, og derefter hvert år indtil 2013, ... forelægge en rapport for Europa-Parlamentet og Rådet om gennemførelsen af Meets-programmet".

Den første rapport havde fokus på de foranstaltninger, der blev påbegyndt og/eller videreført under de årlige arbejdsprogrammer for 2009 og 2010. Den anden rapport omhandlede de vigtigste resultater, der var blevet opnået, samt de væsentligste initiativer i det årlige arbejdsprogram for 2011, som blev vedtaget i 2010. Gennemførelsesniveauet for operationelle bevillinger under Meets for 2011 var næsten 97 %[1].

Denne tredje rapport giver et overblik over de fremskridt, som medlemsstaterne og Kommissionen (Eurostat) har gjort i forbindelse med gennemførelsen af aktiviteter under Meets-programmet i 2012.

Alle Meets-aktiviteter er i overensstemmelse med den strategi, der er fastlagt i Kommissionens meddelelse af 10. august 2009 til Europa-Parlamentet og Rådet om produktionsmetoden for EU-statistikker: en vision for det kommende årti[2].

2. MÅL, ÅRLIGE FORANSTALTNINGER OG PRIORITEREDE OMRÅDER

I 2011 blev det overvejet at strømline Meets-programmet som led i den nærmere drøftelse af negative prioriteringer inden for det europæiske statistiske system (ESS). Dette førte til, at en række Meets-foranstaltninger blev integreret.

Samarbejdsnetværkene inden for ESS, de såkaldte ESS-net, udgør det vigtigste middel til at nå målene for Meets-programmet. Ved at benytte ESS-net kan man udvikle nye projekter, hvor enkelte medlemsstater, der er interesseret i et bestemt område, kan samarbejde aktivt om fælles opgaver og derefter formidle resultaterne til de medlemsstater, der ikke deltager. På den måde kan man opnå synergier, spare penge og dele bedste praksisser, mens der udarbejdes specifikke foranstaltninger, der er gavnlige for hele ESS.

Alle de ESS-net, der opererer inden for Meets-programmet, blev lanceret i løbet af de første tre år af programmet. I det årlige arbejdsprogram for 2012 videreføres de foranstaltninger, der blev påbegyndt af disse ESS-net med henblik på modernisering af erhvervs- og handelsstatistikken. Desuden er der truffet yderligere foranstaltninger i 2012 for at hjælpe medlemsstaterne med at nå målene med at mindske den byrde, der hviler på virksomhederne, og samtidig sætte ESS i stand til at imødekomme nye behov for statistiske data.

I alt er der i EU-budgettet for arbejdsprogrammet 2012 afsat næsten 9 mio. EUR, som dækker 17 årlige foranstaltninger samt den nødvendige tekniske og administrative støtte til gennemførelse af programmet. Støtte, der enten ydes gennem ESS-net eller i form af individuelle støtteaftaler (82 %), er fortsat det mest anvendte instrument til finansiering af foranstaltningerne.

2.1. Mål 1: Revurdering af prioriterede områder og udvikling af målindikatorer for nye områder

Indkredsning af statistikområder, som har mistet betydning

Efter at Udvalget for det Europæiske Statistiske System (ESSC) vedtog en ny strategidrevet tilgang i november 2010, er statistikområder af mindre betydning blevet identificeret i den årlige strategiske gennemgang af Eurostats prioriterede områder. Gennemgangen i 2010 førte til strømlining af Meets-programmet og indkredsning af en række negative prioriteringer, som i højere grad skal omdannes til konkrete forslag til ændring af eksisterende retsakter. De negative prioriteringer, der er opstillet for 2012, vedrører statistikkerne/serierne om den faglige enhed i bilag 2 og 4 i forordningen om statistik over erhvervsstrukturer (SBS)[3] samt variabler vedrørende industriens ordreindgang i bilag A til forordningen om konjunkturstatistik (STS)[4]. Derudover blev der indledt drøftelser om at lempe kravene til Intrastat og omlægge statistikkerne over international handel med varer og tjenesteydelser, så der bliver lagt større vægt på tjenesteydelser.

De lempelses- og forenklingsforanstaltninger, der er opstillet for 2013, omfatter forenkling/harmonisering af revisionsprocedurerne for erhvervsstatistikker og det fortsatte arbejde med at tilvejebringe fælles værktøjer, f.eks. EuroGroups-registret (EGR); drøftelsen om revurderingen af de flerårige serier i SBS-forordningens bilag 2-4 blev også genoptaget.

Der vil ske en gennemgribende revision og integration af erhvervsstatistikkerne ved hjælp af fælles regler for indsamling, udarbejdelse, indberetning og formidling af statistikker om de økonomiske aktiviteter i erhvervslivet, jf. rammeforordningen om integration af erhvervsstatistikker (FRIBS). Fællesnævneren for alle områder vil være NACE (for aktiviteter) og CPA (for produkter). Samlet set forventes denne tilgang at mindske den statistikbyrde, der hviler på virksomhederne og de nationale statistiske kontorer. Som et led heri er Eurostats mål at reformere Intrastat[5] ved hjælp af den såkaldte "international trade package" eller SIMSTAT, der på én gang tackler forenklingen af Intrastat, den hårdt tiltrængte forbedring af kvaliteten af de dertil knyttede statistiske data og behovet for at udvikle udenrigshandelsstatistikkerne. I øjeblikket er Intrastat det mest byrdefulde statistikområde. Det udgør for virksomhederne over 50 % af den samlede statistiske byrde.

Udvikling af nye områder (virksomhedsgrupper, globalisering, iværksætterkultur, innovation)

Globalisering og iværksætterkultur er to politikområder, hvor statistikken endnu ikke er fuldt udviklet. Der vil blive udført yderligere arbejde i 2013 for at følge op på fremskridtene vedrørende metodologien og afprøve resultaterne.

Som følge af strømliningen i 2011 er der inden for rammerne af to ESS-net udført yderligere metodologisk arbejde og foretaget vurdering af metodologien til udarbejdelse af økonomiske indikatorer for globalisering og statistik vedrørende virksomhedsgrupper. Definition og udvikling af målindikatorer for globalisering blev varetaget af ESS-nettet for måling af globale værdikæder, mens den overordnede vurdering af det metodologiske arbejde vedrørende nye indikatorer baseret på virksomhedsgrupper blev varetaget af ESS-nettet for udarbejdelse af profiler på store og komplekse multinationale virksomhedsgrupper.

Samarbejdet med OECD om yderligere udvikling af det fælles program for iværksætterindikatorer (EIP) er blevet videreført i 2012. Der har især været fokus på at fastsætte højvækstindikatorer for innovative virksomheder, der understøtter den nye "Innovation Union headline indicator". Samtidig er der taget initiativ til at udarbejde et retligt grundlag for virksomhedsdemografien for virksomheder med ansatte for at tilvejebringe harmoniserede data fra alle medlemsstaterne i overensstemmelse med internationale data i EIP-programmet. Der er fortsat ydet støtte til udvikling og fastlæggelse af nye indikatorer, der beskriver rammerne for fastsættelse af områderne "adgang til finansiering", "FoU, innovation og teknologi", "kvalifikationer/færdigheder" og "iværksætterkultur".

2.2. Mål 2: Strømlining af rammerne om erhvervsstatistikken

Integrering af begreber og metoder i de retlige rammer

Erhvervsstatistikkerne udarbejdes i overensstemmelse med EU-lovgivningen, som gennem årene har undergået en udvikling, og som ikke nødvendigvis er konsistent med hensyn til begreber, anvendelsesområde, definitioner, metodologi mv. Som nævnt ovenfor omfatter Meets-programmet et eftersyn af lovgivningen med henblik på at strømline reglerne for erhvervsstatistikker. En sådan revision er påkrævet for at sikre, at brugerne kan anvende og sammenligne statistikker fra forskellige kilder. En anden faktor, der nødvendiggør mere konsistente regler og metoder, er det nye design af integrerede produktionssystemer for erhvervsstatistikker. Uden yderligere harmonisering af begreber, definitioner og metoder kan en sådan integration ikke finde sted. For at håndtere dette problem blev ESS-nettet om konsistens mellem koncepter og metoder for erhvervs- og handelsstatistikker oprettet. I 2010 og 2011 blev der iværksat to arbejdspakker med henblik på at analysere eventuel mangel på konsistens i statistiske enheder hhv. populationsgrundlag for forskellige undersøgelser, klassifikationer og anvendelsen heraf. Arbejdet med ovennævnte problemstillinger er blevet videreført i 2012. Derudover er der i 2012 iværksat endnu en arbejdspakke med henblik på at analysere konsistensproblemerne i forhold til karakteristika og definitioner.

Udvikling af statistikker vedrørende virksomhedsgrupper

Der blev gjort store fremskridt i forbindelse med EuroGroup-registret[6] (EGR), som har til formål at skabe et sammenhængende og koordineret undersøgelsesgrundlag for statistikker af høj kvalitet vedrørende globalisering.

ESS-nettet om metodologi for EuroGroup-registret blev oprettet i 2008. I 2009 og 2010 nåede registrets population op på 5 000 multinationale virksomhedsgrupper. I 2011 blev populationen udvidet til 10 000 multinationale virksomhedsgrupper. I 2012 er metodologien for centrale og nationale registreringsprocesser og datamodellen blevet videreudviklet (registret er nu opdateret til en version 2), ligesom der er udarbejdet en plan for den kommende styring af registret. Formidlingen er blevet forbedret ved, at der er blevet indført en webbaseret platform til EGR-dokumentationen. I 2012 er der iværksat et nyt ESS-net, som arbejder videre på at opnå fuld dækning af EGR-populationen for udenlandske datterselskaber (FATS) og udenlandske direkte investeringer (FDI) og for at knytte nationale centralbanker til registret som producenter og brugere. Målet er inden udgangen af 2013 at opnå et stabilt system med en dækning, der kan bruges i forbindelse med statistikker vedrørende udenlandske datterselskaber og udenlandske direkte investeringer. Brugere i nationale statistiske kontorer og nationale centralbanker skulle også gerne kunne få fjernadgang til registret. Det primære mål er at integrere EGR-populationen, FATS-populationen og FDI-populationen.

I slutningen af 2009 blev ESS-nettet om profilering af store og komplekse multinationale virksomhedsgrupper iværksat for at udvikle og indføre en metodologi til profilering. I 2012 har ESS-nettet fortsat sit arbejde med metodologien ved at inddrage resultaterne fra de test, der blev udført i 2011. Der er udarbejdet retningslinjer og dokumentation, og gennemførelsen af profileringsmetoderne i medlemsstaterne er blevet finansieret. I 2012 er arbejdet for at vurdere metodologien og afprøve den på statistikker baseret på virksomhedsgrupper i medlemsstater, der ikke er omfattet af ESS-nettet, blevet påbegyndt.

Gennemførelse af fællesskabsundersøgelser med henblik på at minimere virksomhedernes indberetningsbyrde

Efter forberedelserne i 2011 er der i 2012 gennemført en undersøgelse med henblik på at definere metodologier for brugen af EU-stikprøver ved dataindsamling.

2.3. Mål 3: Støtte til gennemførelse af en mere effektiv udarbejdelse af erhvervs- og handelsstatistikker

Bedre udnyttelse af data, som allerede findes i det statistiske system, herunder mulighed for at anvende skøn

Arbejdet med "datalagring og sammenkædning af data i produktionen af erhvervsstatistikker" udføres af et ESS-net, som blev oprettet i sidste halvdel af 2010. I 2011 havde ESS-nettet fokus på at gennemgå nuværende praksisser i integrerede databaser for erhvervsdata i ESS-medlemsstaterne og på at indkredse de vigtigste fælles problemer på dette område. I 2012 har arbejdet haft fokus på tre hovedområder med alle de emner, som medlemsstaterne mente var de mest relevante for et datalager med statistiske data: metadata vedrørende datalageret og de to største aspekter vedrørende bygning og implementering af datalageret, dvs. det metodologiske aspekt og det designmæssige/tekniske aspekt. De første resultater blev fremlagt og drøftet med ESS-medlemsstaterne på en workshop, der fandt sted i maj 2012. Dette arbejde vil blive videreført i 2013, og den næste workshop er fastsat til februar 2013.

Der er endvidere gjort gode fremskridt i forbindelse med de tre projekter, som har til formål at sammenkæde mikrodata til individuelle statistikker:

Projektet vedrørende sammenkædning af mikrodata om international sourcing med erhvervsstatistiske data er blevet videreført. ESS-nettet om måling af globale værdikæder, der startede i 2011, videreførte arbejdet med at udvikle metoder til udarbejdelse af data om den stadig mere globaliserede måde, hvorpå virksomheder tilrettelægger deres aktiviteter, og om, hvordan dette påvirker jobskabelsen og bæredygtig vækst. Projektet har som mål at hjælpe de politiske beslutningstagere med at træffe mere kvalificerede beslutninger og med at overvåge globaliseringen af økonomierne ved at udvikle og formidle økonomiske globaliseringsindikatorer. I 2012 er støtteaftalerne for sammenkædning af mikrodata blevet indgået, og i 2013 vil deltagende medlemsstater vurdere og afprøve metodologien til sammenkædning af mikrodata og producere sammenkædede mikrodatasæt med henblik på effektanalyse af internationalt fragmenterede produktionskæder.

– Projektet vedrørende sammenkædning af data for handels- og erhvervsstatistikker vil starte op igen i 2013. Op til 2011 blev der gennemført en ekstern undersøgelse med henblik på at udforme en metodologisk ramme, der kan producere statistiske indikatorer for udenrigshandel efter virksomhedskendetegn, og der blev foretaget en pilotdataindsamling for at afprøve gennemførligheden heraf. I 2013 vil medlemsstaterne udvikle og udarbejde et udvidet sæt indikatorer baseret på handels- og erhvervsmikrodata. De nye indikatorer vil derefter blive indarbejdet i databasen for handel efter virksomhedskendetegn (TEC-databasen).

– ESS-nettet om sammenkædning af mikrodata om ikt-anvendelse er blevet færdiggjort i 2012 og har frembragt nye statistiske indikatorer gennem sammenkædning af data fra virksomhedsregistre, statistiske undersøgelser af ikt-anvendelse og e-handel i virksomheder, statistikker over erhvervsstrukturer og innovationsundersøgelser. ESS-nettet frembragte også en omfattende værktøjskasse til analyse af ikt's betydning for virksomhedernes resultater, herunder et metadatalager og software til sammenkædning og analyse af mikrodatasæt. Ud over at analysere sammenkædede erhvervsdata analyserede ESS-nettet også situationen i de deltagende lande, hvad angår undersøgelses- og stikprøvestrategierne i forbindelse med erhvervsstatistikkerne, og fremsatte anbefalinger til forbedring af de sammenkædede datas repræsentativitet. ESS-nettet udarbejdede og indgik en protokol med regler og betingelser for formidling af resultaterne fra dataanalysen til et bredere publikum.

ESS-nettet om "metodologi for moderne erhvervsstatistikker (optimal stikprøvetagning, modelbaseret estimering, dataintegration)" blev iværksat i 2010 og startede den anden fase af dets program ved udgangen af 2012. Hovedformålet er at udforme metodologisk vejledning med henblik på at understøtte modernisering og integration af ESS-erhvervsstatistikker. Ud over metodologisk udvikling, hvad angår specifikke produktionstrin (design, dataindsamling og estimering), samler projektet hovedelementerne i de erhvervsstatistiske metoder i form af en elektronisk håndbog. Håndbogen fungerer både som referencedokument og som instruktionsbog. I anden og sidste fase vil ESS-nettet drage konklusioner af det udførte arbejde, for så vidt angår de specifikke produktionstrin, og færdiggøre håndbogen, så den dækker alle trin i den statistiske produktionsproces og dermed bidrager til optimering af ESS-erhvervsstatistikkerne.

Bedre udnyttelse af allerede eksisterende økonomiske data

ESS-nettet om anvendelse af administrative og regnskabsmæssige data, som blev lanceret i 2009, undersøgte fortsat de praktiske problemstillinger vedrørende anvendelsen af disse data til erhvervsstatistikker. Resultaterne af den forskning og det analysearbejde, der er udført i løbet af de tre år, er blevet videreudviklet til anbefalinger og formidling af god praksis. De resultater, der er opnået indtil nu, vedrører udarbejdelsen af en oversigt over nationale praksisser for anvendelse af administrative data, beskrivelsen af de metoder, der anvendes til estimering af ufuldstændige datasæt, når der bruges administrative data for konjunkturstatistik, samt udarbejdelsen af en liste over indikatorer for vurdering af kvaliteten af erhvervsstatistikker baseret på administrative data.

For at hjælpe medlemsstaterne med at anvende administrative data til statistiske formål på den mest effektive måde har Meets-programmet fortsat ydet støtte til de nationale statistiske kontorer med henblik på at udvikle deres systemer, så de kan integrere data, der kommer fra forskellige kilder, i den statistiske produktionsproces. Dette skal føre til en reducering af virksomhedernes indberetningsbyrde og en forbedring af kvaliteten af statistiske data.

I 2012 er medlemsstaterne blevet inviteret til at deltage i projektet "lettelse af virksomhedernes indberetning af data til de nationale statistiske kontorer". Der blev ydet støtte til udvikling af it-systemer til indsamling af statistiske data fra virksomheder, udvikling af nationale statistiske klassifikationssystemer og indførelse af nationale statistiske XBRL-klassifikationssystemer.

Udvikling af værktøjer til mere effektiv udtrækning, indberetning og bearbejdning af data

Der er indgået nye støtteaftaler med medlemsstaterne i 2012 som en del af projektet "bedre udnyttelse af tolddata i udenrigshandelsstatistikkerne (Extrastat)". Denne støtte hjælper medlemsstaterne med at tilpasse deres dataindsamlingssystemer i forbindelse med Extrastat-statistikker til de nye toldsystemer, der er indført med den moderniserede toldkodeks[7].

2.4. Mål 4: Modernisering af Intrastat

Harmonisering af metoder til forbedring af kvaliteten i et forenklet Intrastat

Som et resultat af strømliningen blev de to projekter "forbedring af datakvaliteten i et forenklet Intrastat" og "reduktion af asymmetrier i Intrastat" ved udgangen af 2010 samlet under ét projekt med titlen "harmonisering af metoder til forbedring af kvaliteten i statistikker for handel inden for EU". I 2012 er der offentliggjort et udbud vedrørende den videre udvikling af metoder og praksisser for udarbejdelse af EU-handelsstatistikker. Formålet er at opdatere den relevante dokumentation og definere anbefalede praksisser. Desuden ydes der støtte til medlemsstaterne til gennemførelse af de harmoniserede metoder og praksisser, der er nødvendige for at forbedre kvaliteten i statistikker for handel inden for EU. Arbejdet med at reducere asymmetrier i detaildata og aggregerede data er blevet videreført gennem støtte til medlemsstaterne til udførelse af bi- eller multilaterale afstemningsundersøgelser.

Bedre udnyttelse af administrative data

I 2012 er der også indgået støtteaftaler for at fremme medlemsstaternes udnyttelse af administrative data, når de producerer statistikker for handel inden for EU. Formålet er at reducere indberetningsbyrden og forbedre kvaliteten i statistikker for handel inden for EU. Arbejdet har fokus på anvendelse af administrative data til validering af data indsamlet i Intrastat-systemet og erstatning af statistiske undersøgelser samt (yderligere) udvikling af fælles dataindsamlingssystemer i en række medlemsstater for Intrastat, VAT og VIES (momsinformationsudvekslingssystem).

Forbedring og forenkling af udveksling af data inden for Intrastat

De undersøgelser, der er udført, og den støtte, der er ydet til medlemsstaterne, har ført til øget anvendelse af elektroniske midler og teknologier til indsamling, produktion, udveksling og validering af data ved hjælp af automatiserede og sikre processer samt anvendelsen af avancerede statistiske metoder til fejlfinding og automatisk korrigering.

3. KONKLUSION

Meets-afgørelsen indeholder detaljerede oplysninger om, hvilke foranstaltninger der skal finansieres i programperioden. Dette underbygger de forholdsvis mange initiativer, der er iværksat i de første to år af programperioden. Den økonomiske og finansielle krise i 2008 førte imidlertid bl.a. til en "mætning" af finansieringsmulighederne i de nationale statistiske kontorer på grund af manglen på menneskelige ressourcer. Det var derfor nødvendigt at strømline programmet ved at integrere visse initiativer og/eller målrette dem til de seks vigtigste områder, som organiseres ved hjælp af ESS-nettene, dvs. konsistens i principper og metoder, EuroGroup-registret, profilering af store og komplekse multinationale virksomhedsgrupper, sammenkædning af mikrodata og datalagring i forbindelse med statistikproduktion, metodologi for erhvervsstatistikker og anvendelsen af administrative og regnskabsmæssige data.

ESS-nettene – især dem, der blev lanceret i 2009 og i starten af 2010 – har gjort et fremragende stykke arbejde, navnlig for så vidt angår metodologien for EuroGroup-registret, profilering og anvendelse af administrative data. Hvad angår de andre hovedprincipper i Meets-programmet (initiativer vedrørende sammenhængende retsakter, datalagring og sammenkædning af data), er disse aktiviteter også godt i gang. Mens disse aktiviteter i 2011 stadig handlede om det forberedende arbejde, indførelse af den grundlæggende infrastruktur (lancering af ESS-net, støtteaftaler med flere modtagere osv.) samt oprettelse af netværk af nationale eksperter, er man nu allerede i 2012 begyndt at opnå praktiske resultater.

Derudover er der fortsat ydet finansiering gennem individuel støtte, hvilket hovedsageligt har haft til formål at støtte udviklingen af en metodologi og afprøve visse metodologiske anbefalinger, men også at udvikle værktøjer til mere effektiv udtrækning, indberetning og bearbejdning af data. Der er allerede opnået en lang række resultater, men de fleste foranstaltninger løber fortsat.

Det er vigtigt at betragte alle foranstaltninger som indbyrdes forbundne initiativer for at sikre, at de nationale procedurer for indsamling af statistiske virksomheds- og handelsdata bliver mere effektive. Det har krævet en langsigtet indsats og konstant overvågning.

2012-rapporten er den sidste årlige rapport om Meets-programmet. 2013 er det sidste år i programperioden. Alle foranstaltninger vil blive færdiggjort, og alle de konkrete slutresultater skal foreligge senest den 31. december 2013. Den endelige rapport om gennemførelsen af Meets-programmet, der skal forelægges for Europa-Parlamentet og Rådet senest den 31. juli 2014, skal derfor også omfatte alle foranstaltninger og resultater fra 2013. I rapporten skal der set i lyset af de udgifter, Fællesskabet har afholdt, desuden foretages en vurdering af, hvilke fordele foranstaltningerne har medført for Fællesskabet, medlemsstaterne og leverandørerne og brugerne af statistiske data med henblik på at fastslå, på hvilke områder der kan ske forbedringer.

[1] Inklusive en clearing af 15 % af budgettet i september 2011.

[2] KOM(2009) 404.

[3] Europa-Parlamentets og Rådets forordning (EF) nr. 295/2008 af 11. marts 2008 om statistik over erhvervsstrukturer (omarbejdning) (EUT L 97 af 9.4.2008, s. 13).

[4] Rådets forordning (EF) nr. 1165/98 af 19. maj 1998 om konjunkturstatistik (EUT L 162 af 5.6.1998, s. 1).

[5] Europa-Parlamentets og Rådets forordning (EF) nr. 638/2004 af 31. marts 2004 om statistikker over varehandelen mellem medlemsstaterne og ophævelse af Rådets forordning (EØF) nr. 3330/91 (EUT L 102 af 7.4.2004, s. 1) som ændret ved Europa-Parlamentets og Rådets forordning (EF) nr. 222/2009 (EUT L 87 af 31.3.2009, s. 160).

[6] Retsgrundlaget herfor er Europa-Parlamentets og Rådets forordning (EF) nr. 177/2008 af 20. februar 2008 om fastlæggelse af en fælles ramme for virksomhedsregistre til statistiske formål og om ophævelse af Rådets forordning (EØF) nr. 2186/93 (EUT L 61 af 5.3.2008, s. 6).

[7] Europa-Parlamentets og Rådets forordning (EF) nr. 450/2008 af 23. april 2008 om EF-toldkodeksen (moderniseret toldkodeks) (EUT L 145 af 4.6.2008, s. 1).